Hvad angår restriktive foranstaltninger over for Iran – såsom den indefrysning af midler tilhørende enheder, der yder støtte til Irans regering, og enheder med tilknytning til dem, der pålægges Rådet ved artikel 20, stk. 1, litra c), i afgørelse 2010/413 om restriktive foranstaltninger over for Iran og ved artikel 23, stk. 2, litra d), i forordning nr. 267/2012 om restriktive foranstaltninger over for Iran – gør begrundelsen for de foranstaltninger, hvorved visse enheder er blevet opført på listen over de enheder, der er involveret i nukleare aktiviteter eller i aktiviteter vedrørende ballistiske missiler, og de enheder, som yder støtte til Irans regering, det muligt for disse at fastslå det i artikel 20, stk. 1, litra c), i afgørelse 2010/413 og i artikel 23, stk. 2, litra d), i forordning nr. 267/2012 fastsatte kriterium – nemlig det opførelseskriterium, der vedrører de enheder, som er ejet af en enhed, der yder støtte til Irans regering – som er blevet anvendt som retligt grundlag for opførelsen af deres navne på listerne, for så vidt som anvendelsen af ordet datterselskab i den nævnte begrundelse for det første nødvendigvis henviser til, at der foreligger en kontrol fra et moderselskab, der bl.a. kan følge af kapitalistiske bånd mellem sidstnævnte og det pågældende datterselskab, og den sammenhæng, som foranstaltningerne blev vedtaget i, for det andet gør det muligt at fastslå det moderselskab, der ejede eller kontrollerede dem, og hvis opførelse var baseret på kriteriet vedrørende de enheder, som yder støtte til Irans regering.

Når midler tilhørende en enhed, der anses for at yde støtte til Irans regering, indefryses, er der en ikke ubetydelig risiko for, at enheden lægger pres på de enheder, den ejer eller kontrollerer, eller som tilhører den, for at omgå virkningen af de foranstaltninger, den er omfattet af. Følgelig er den indefrysning af disse enheders midler, der pålægges Rådet ved artikel 20, stk. 1, litra c), i afgørelse 2010/413 om restriktive foranstaltninger over for Iran og ved artikel 23, stk. 2, litra d), i forordning nr. 267/2012 om restriktive foranstaltninger over for Iran, nødvendig og egnet til at sikre effektiviteten af de foranstaltninger, der er vedtaget, og til at sikre, at disse foranstaltninger ikke omgås.

I forbindelse med vedtagelsen af en afgørelse i medfør af de ovenfor nævnte bestemmelser skal Rådet derfor foretage en vurdering af omstændighederne i sagen med henblik på at fastlægge, hvilke enheder der kan anses for at være ejet eller kontrolleret. Derimod er arten af den pågældende enheds virksomhed og en eventuel manglende forbindelse mellem denne virksomhed og ydelse af støtte til Irans regering ikke relevante kriterier i denne sammenhæng, idet vedtagelsen af en foranstaltning om indefrysning af midler over for den ejede eller kontrollerede enhed ikke er begrundet i den omstændighed, at enheden selv yder en direkte støtte til den nævnte regering.

Når en enheds selskabskapital ejes helt af en enhed, der yder støtte til Irans regering, er det opførelseskriterium, som er fastsat i artikel 20, stk. 1, litra c), i afgørelse 2010/413 og i artikel 23, stk. 2, litra d), i forordning nr. 267/2012, opfyldt.

Når en enheds selskabskapital er ejet indirekte af en enhed, der yder støtte til Irans regering, er det i artikel 20, stk. 1, litra c), i afgørelse 2010/413 og i artikel 23, stk. 2, litra d), i forordning nr. 267/2012 fastsatte opførelseskriterium opfyldt, og dette uanset tilstedeværelsen og antallet af mellemliggende selskaber mellem dette moderselskab og den ejede enhed, forudsat at hver af de enheder, der på denne måde optræder i ejerskabskæden, helt ejes af sit respektive direkte moderselskab. Under disse omstændigheder bevarer moderselskabet nemlig en enkelt og eksklusiv kontrol over samtlige sine datterselskaber og er derfor i stand til gennem mellemliggende selskaber at lægge pres på den enhed, som det ejer indirekte, for at omgå virkningen af de foranstaltninger, det er omfattet af, hvorved vedtagelsen af restriktive foranstaltninger over for denne indirekte ejede enhed derfor er berettiget.

Det i artikel 20, stk. 1, litra c), i afgørelse 2010/413 og i artikel 23, stk. 2, litra d), i forordning nr. 267/2012 fastsatte opførelseskriterium er opfyldt, når en enhed, der yder støtte til Irans regering, besidder næsten hele selskabskapitalen i en enhed, idet et moderselskab er i stand til at udøve afgørende indflydelse på sit datterselskabs adfærd, når det besidder hele kapitalen i dette datterselskab, men også når det besidder næsten hele kapitalen heri. Ejerskabet af henholdsvis 48% eller 49% af selskabskapitalen i en enhed, der yder støtte til Irans regering, er imidlertid ikke i sig selv tilstrækkelig til at begrunde vedtagelsen af restriktive foranstaltninger over for disse enheder.

(jf. præmis 62-64, 68, 69, 72, 73 og 81)